Portia, VBG-Finalis, en Mathys in TV-avontuurprogram | SARIE
FOTO Leana Clunies-Ross	31 Augustusus 2016
Portia, VBG-Finalis, en Mathys in TV-avontuurprogram	deur Marguerite van Wyk
Rekspring (bungee jumping), branderplankry, kuiers saam met leeus en sebras. Portia Moemedi, verlede jaar een van SARIE Voorbladgesig se 10 finaliste, is skoon uitasem as sy al die avonture opnoem wat sy en die sanger Mathys Roets gaan beleef. Hul nuwe TV-program se naam is Authentiek en dit begin in November op SABC2.
“Hy stuit vir niks, al is hy in ’n rolstoel. Ná sy ongeluk in 2009 het hy gewys jy kan enigiets doen as jy wil. Ek bewonder dit.”
Portia gryp ook elke geleentheid aan wat haar kant toe kom. Sy het BSc sportwetenskap aan die Universiteit Stellenbosch studeer, was deeltydse model, en het ’n maand lank gewerk in interne bemarking by ’n groot maatskappy, maar sy het binne een dag haar werk bedank, opgepak en na Johannesburg vertrek toe sy hoor sy het dié werk as aanbieder gekry.
“Verlede week het ek die oudisie afgelê en eergister het hulle my gebel met die nuus. Ek het Mathys die eerste keer verlede week met die oudisie ontmoet. Wat ’n gawe ou, ons het lekker gekliek, hy is ’n lekker, ongekompliseerde mens, maar jy kan ook diep sake met hom gesels. Ek was so senuweeagtig – wat ’n terrible oudisie, ek het soveel foute gemaak en glad nie gedink ek gaan die werk kry nie. Die kameraman het ook laat blyk daar was ’n fout of twee, maar God het ander planne vir my gehad. Jesus rig my lewe.”
Haar ma, Virginia, ’n huishulp van Jeffreysbaai, het gesê sy moet dié geleentheid aangryp, dit maak glad nie saak as sy haar vaste werk bedank nie.
“Jy is nog jonk en sonder verpligtinge, jy gaan nie sommer weer die kans kry nie, doen dit net,” het sy gesê. “My ma het nog altyd vir my gesê ek sal oukei wees as ek net my hart volg. Dis hoe ek leef.”
Portia wil mense inspireer. En sy kry weer inspirasie by aktrises soos Angelina Jolie.
“Sy is ’n wondervrou, ’n ambassadeur vir die mensdom, nie net ’n aktrise nie. Kyk net al die goeie werk wat sy vir die Verenigde Nasies doen.”
Nader aan die huis bewonder sy Connie Ferguson. “Elke swart huis kyk sekerlik die sepie Generations. Sy het gewys wat jy met jou lewe kan doen.” Basetsana Kumalo, ’n voormalige Mej. Suid-Afrika, is veel meer as ’n skoonheid en het gewys sy het ook ’n slim sakebrein, meen Portia.
Portia weet glad nie wat die volgende paar maande in die Noorde inhou nie. “Maar dit is oukei, ek weet daar is ’n plan in my lewe. Ek is net so dankbaar dat alles so goed uitgewerk het.”
Stil-stil het die Hollywood-paartjie Mila Kunis en Ashton Kutcher hul tweede kleinding verwelkom. Dié keer is dit ’n seuntjie! Klein Kunis-Kutcher het al Woensdag sy ouers ontmoet. Die paartjie het reeds ’n 2-jarige dogtertjie, Wyatt Isabelle. Hulle het Julie in die geheim getrou. …